khistorydata/jeongjo-sjw-relations huggingface dataset:
정조 13년 · 강
命儒生殿講入格人賞典政院考例捧傳旨
정조 13년 · 목
敎曰日前日次儒生殿講賞格尙未爲之入格儒生通給分略以下賞典令政院考例捧傳旨
정조 13년 · 강
遞承旨徐鼎修洪仁浩以趙衍德申耆代之前望也
정조 13년 · 강
禁府都事洪格以島配罪人在簡物故馳啓
정조 13년 · 강
(刀削)(刀削)(刀削)
정조 13년 · 강
奉朝賀趙暾上疏賜批仍命原本還送
정조 13년 · 목
疏略曰天監聖孝地效吉崗遷奉之際雲日暄朗此實我東方無疆之休幸孰大焉仍伏念臣謝世已久未敢奉朝廷之末議而(刀削)(刀削)廷臣頃進城闉之中纔過迎送之禮而濫蒙恩榮舁歸鄕廬癃病越添㱡㱡欲絕此際伏聞有聲討之擧而無由自力以效輿疾之義玆不得不治疏(刀削)批以吉日吉崗大禮利成此時孺慕益復莫逮卿於當初遷奉之議實有過於人之見識老臣忠款尙切感歎伊後一資特書寫例授豈可曰賞當其功適因疏到略及惓惓之意至於此疏自有拘禁令政院還送卿其知悉(刀削)(刀削)(刀削)(刀削)(刀削)(刀削)繼(刀削)(刀削)
정조 13년 · 강
司諫許晊上疏休紙還給仍命遞差
정조 13년 · 목
疏略曰鳴呼今日國事是何等時也義理晦塞人心斁壞有若風濤之舟靡所底定(刀削)擧國臣民莫不沫血飮泣寧欲無生而每因殿下過中之擧未伸廷臣討復之義古今天下寧有是耶惟其究覈之道亶在於尋覓階梯而噫彼驥顯一疏闖發凶言潛包逆腸顯有立幟之意則此其爲階梯也至於在簡之前後托病巧避大論莫掩顧後之計則其與驥顯互相綢繆陰爲排布者灼然可知此其爲窩藏也且夫在簡卽宇偉之死黨而醫媪之根因實在宇偉則今此究覈惟在於這數賊而已誠一嚴究而痛覈則君讎庶可報矣輿憤少可洩矣乃於昨日有三司新啓此實天理民彝之所不泯大夫國人之所公共者也殿下宜卽開納明施典刑而或下例批愈致衆心之抑菀或賜依允姑爲一時之彌縫國勢日益傾危亂逆日益滋長此豈平日所望於聖明者耶臣適因監試之役未參聲討之列而以其心則僚臺亦臣之心也以其言則臣亦僚臺之言也僚臺雖至竄削臣何敢怵畏嚴威泯默不言孤負其憂國慮患之本心也哉玆敢略陳衷㦝伏乞廓揮乾剛之斷一依新發之啓嚴加究覈竝施當律而收還諸臺竄削之今敎曰此言事乎辭職乎爲先遞差原疏休紙還給
정조 13년 · 강
副校理李冕膺修撰李錫夏上疏賜批仍命罷職
정조 13년 · 목
疏略曰臣等亦昨日三司中一也昨日三司之啓皆是一國公共之論簡通往復臣等名亦參於傳啓則其爲發啓固無異同之可言而夜下傳敎兩司諸臺入直館僚俱被嚴譴臣等乃反獨漏實未知有何彼此區別之所以而一邊被罪一邊行公寧有是哉方以館直之俱空尤切悚惶而臣等處義旣不可冒入乞被同罪之典焉臣等旣以此引義顧何敢更贅一言而臣等竊伏見近日以來聖心失平多致激惱每有事端輒下非常過中之敎以爲箝制屈抑之資此豈一哉大哉之美如綸如綍之盛可以播修於四方垂法於後昆也哉古之明君誼辟莫不以求言來諫爲急務上自三代拜昌之德服旨之訓下至漢唐中主無不汲汲遑遑唯恐臣子之無言者殿下旣皆歷覽而洞貫之矣凡於施措之際或有反是者何也不但不用其言而已又以臣子不忍聞不敢聞之敎訶責之摧折之爲人臣而當此境者驚遑罔措覓死不得不如遄被刑辟之爲安於私分以此之故毋論事之大小當否不敢更發一言此豈不大有欠於聖德大有傷於治體也哉伏願亟將前後過中之敎竝令收還從今以後益愼辭令之發益恢翕受之量雖以昨日兩司事言之合啓事體何等嚴重而況且輿論之所不容已者旣已簡問於同參之人歸一傳啓則停啓之際亦當簡問於同參之人歸一停啓事理則然而不此之爲徑自停止臺體之壞損無餘已無可言臣等之不能見孚尤切愧赧此又臣等難冒之一端惟聖明竝賜諒察焉批以無論言之是否陳戒則陳戒第欲留意而疏末忽稱難冒之端旋云竝賜諒察如許辭職今所初見所謂諒察者何事鹵莾甚矣爾等罷職
정조 13년 · 강
修撰申獻朝上疏命還給本職遞差
정조 13년 · 목
疏略曰臣昨以李在協削黜事簡通來到竊意在協旣是逆簡之同堂則不宜居具瞻之列故書送謹悉矣不意今朝館吏來言昨夜三司詣閤荐承嚴敎纔發之啓已爲停啓云豈意聖明之世有此過中之擧也殿下果以在協眞無罪累而若是摧折言官耶從古亂何代無之而豈有如在簡之窮凶絕悖者乎讎視國家作爲賊魁陰結不逞之徒以爲爪牙潛畜無君之心漸成醞釀以至於粧出驥賊則其前後托病勢所必至排鋪設施其來久矣噫彼在協爲其從兄苟能剖柝忠逆界分曉之以義則同堂之內豈有此極逆大憝而陰謀秘計亦敢曰在家不知乎自己之所犯姑不論其如何而執此而論亦足爲難貸之案如此之類豈可使處元輔而總百揆乎執法之論烏可已也而何殿下督迫之驅使之乍發而乍停耶顧今賊徒鴟張國勢孤危雖使處分嚴正天討亟行杞國之憂無所不到而乃反苟且彌縫若此之爲則陷溺之人心何以正之湮晦之義理何以明之言念及此不覺拊膺而太息也昨日詣閤之三司雖或怵畏劻勷黽勉承膺而揆以啓體則乍發旋停猶曰不可何況一日之內自發而自停乎壞損大矣羞辱極矣此豈淸朝之美事乎臣竊爲之憂歎也臣尤有所駭惋者日前李在協不允批答撰進者朴宗正也以忠孝家傳嚴於義理等說肆然插入欲爲救其不足奬詡曲護之計者誠欲巧而反拙矣劇逆之同堂謂之以忠則渠所謂逆者指誰而所謂義理者果何物耶彼宗正本以劇逆之至親素被在簡之吹噓濫通臺銜翶翔淸朝則其甘爲逆邊之羽翼指逆爲忠欲售疑亂之計者固其宜矣此而置之竊恐幾箇宗正梗作義理力抗國是無所顧忌也臣謂朴宗正宜施竄配知所懲畏焉臣於泮中事又有切憤者在簡之從弟在治向爲泮任行公已久疏論方張而聽若不聞惟事沮戲末乃故爲起鬧以掩其跡旣是在簡之從弟則受其指使角勝義理之狀尤可痛惋臣謂李在治亟施屛裔之典斷不可已也伏聞諸僚詣闕聯箚云事當赴進同參而臣之老母素抱貞疾當此嚴寒一倍添劇伏乞特賜恩暇以便救護敎曰此等上疏豈可以言事賜批本職遞差使之將護原疏卽爲還給
정조 13년 · 강
掌令沈興永上疏命還給仍遞其職
정조 13년 · 목
疏略曰臣於昨日待罪館職隨參聯箚略效懲討之義未蒙允兪之恩反有上款付丙之命臣等之斷斷忠赤專在於上款中其爲徊徨抑塞猶屬餘事一日二日一味延拖臣誠中夜繞壁寧欲無生伏願廓揮乾斷(刀削)簡驥兩賊亟行嚴鞫快正典刑以懲賊徒焉嗚呼賊勢鴟張觀望成風李得臣之名以討逆只請竄配跡涉陰護不容仍置其日諸堂之規避大論稱以在外者如有一毫臣分焉敢若此臣謂元在外外稱頉諸臺幷施刊削之律至於前修撰宋祥濂向日一疏敢以大僚專輒四字筆之於告君之辭已極無嚴而當其日入直玉堂之倡論伏閤也偃然在家亦不進參此雖出於怵畏簡賊之凶熖而如此玉堂將焉用哉臣謂宋祥濂亦施改正之典斷不可已也前郡守趙重鎭卽一厲氣所鍾至妖極耶簡賊之前後陰謀莫不主張而參涉蓋渠以俊偉之至親爲簡賊之內從故中間綢繆釀出逆節者皆是重鎭之所爲此非臣一人之言卽擧國之公論臣謂趙重鎭亟命遠配以靖世道宜矣司僕判官韓大裕以驥賊爲親査以翼魯爲妻娚而觀相妖人接置家中則不可以乃叔之忠節而有所曲庇臣謂韓大裕爲先汰去以淸仕路可也昨日諸臺臣之一時竄逐景色愁沮嗚呼聖明之世此何事也雖未知事實之如何而其所秉者大義也所認者大論也此固可奬而不可罪也伏望卽爲還寢而兩司所發之啓幷賜允從敎以此亦不可賜批之疏本職遞差原疏還給
정조 13년 · 강
掌令許晪上疏命還給仍遞其職
정조 13년 · 목
疏略曰丙午五九月之變尙忍言哉臣亦嘗隨諸臺屢日籲庭連夜叫閤而未能得請熱血危涕結滿腔中寧欲無生者四年于玆矣天道孔昭迺者驥顯之投疏自鳴其凶心在簡之托疾自露其逆節窩窟根柢灼然可觀脈絡堦梯究則必得久鬱之悲冤可以快伸同仇之憤惋可以快洩所以有昨日三司之新啓卽擧國公共之堂堂正論斷斷忠赤而聖批猶邈經宿不下群情之憂嘆國事之焦悶無復可言而此實我聖上燭理之明制變之道猶有所未盡而然也寧不慨惜(刀削)臣治疏將上之際得伏見傳敎下者有陳啓諸臣竄削之命臣惝怳愕眙不意聖明有此萬萬非常過中之擧也臣雖綠於往役未得隨參而事無異同義無幸免伏願以諸臺臣所勘者勘臣焉敎曰此疏亦效嚬之陳省遞差還給(刀削)(刀削)(刀削)(刀削)(刀削)(刀削)(刀削)
정조 13년 · 강
還給大司成金憙疏本仍飭他儒勸入無得遲滯
정조 13년 · 목
疏略曰士論國之元氣也雖尋常章疏出自士論則固當嘉奬之不暇決不可一毫摧折之也況此館學及方外諸儒之抗章叫閽沫血請討(刀削)(刀削)何殿下摧之折之至於此甚以致多士之捲堂也疏頭停擧固非其罪而儒疏付丙前所未有則殿下已不以待士之道待疏儒矣爲疏儒者其敢晏然於首善之地不思所以自處之義乎臣雖承他儒生勸入之命而他儒生亦今日之臣子也懲討大義必不與陳疏諸儒有所異同豈或有徒戀薤鹽冒昧入齋者而臣亦近日伏閣賓啓中人也只知奉行之惟急罔念討復之爲重勸入其不可入者則是亦無臣分也臣雖無狀豈忍爲此伏乞前後諸儒之疏一幷賜以溫批仍收疏頭停擧之命以振士氣以光聖德焉如此然後始可以勸入而不然則是何異於欲其入而閉其門耶更乞深留聖意而毋忽焉敎曰疏頭一人朝家不得停擧乎所當嚴處而姑爲參酌此疏還給自今日朝食堂他儒勸入設行林林䓗䓗者無非冠儒衣儒之人則他儒一人豈可不得請來乎萬一遲滯當該大司成施以竄配之典不卽擧行之館吏泮僕亦當刑推定配而自知館事以下家人先卽入送事知悉此胡大事又添酬應豈不痛駭乎
정조 13년 · 목
以洪彥喆爲司諫朴基正李錫夏爲掌令金載翼爲校理李普天爲副校理李羲觀爲修撰安策爲副修撰權恢爲獻納李彥藎爲南陽府使
정조 13년 · 목
大司憲李聖圭執義申禹相持平朴思機正言尹悌東鄭晚錫校理金載翼副校理李普天修撰李羲觀副修撰安策等連啓命付丙下臺廳○兩司連啓批以不允兩司合啓中罪人在簡旣已物故停啓○憲府連啓驥顯事將不知國家稅駕於何地下添書以爲而況秋曹囚供明有指的語犯於不敢言之地至有大僚之陳箚此而置之倫彝斁矣王章墜矣而只施竄逐之典未擧應行之律揆以刑政寧有是也請驥顯設鞫得情夬正王法新啓(刀削)凶肚逆腸之狼籍難掩至於物故罪人在簡而極矣渠本蛇蝎之性濟以鬼蜮之情千妖萬惡咸萃一身眼無君父跳踉放恣不念國家之洪恩甘爲偉賊之死黨凶憯情跡貫以一串者已非一朝一夕之故往在丙午之冬擧國悲遑滿朝震蕩其孰不含冤茹痛思報貳極之讎哉守閤叩閽章疏迭奏(刀削)敢售假托風病之計偃臥其家不動一髮賓啓庭籲終不一參晩後一疏用意巧慝(刀削)與宇偉之許多逆節其心所在路人亦知況當慈殿請徽號之日渠獨在家不來而翌日肩輿之私行則自如焉月正擧縟儀之辰渠又懸病不參而經夜度支之除命則出肅焉其不滿之心無將之習卽此一事爲渠斷案輿憤久沸道路以目而曾無一人爲殿下言之者其䲭張之勢狼愎之性箝制一世莫敢誰何爲人所畏㥘者推此可知其心不悛其習猶舊至於今番搢紳之齊籲大僚之聯請一味托病初不進身有何所恃若是無憚渠旣血黨於賊偉(刀削)則其暗地綢繆密逕醞釀者固已難掩十目而自夫驥賊凶疏之出腸肚之相連旨意之貫通尤不啻明若觀火若論其窩窟根因則一則在簡二則在簡何幸大僚陳箚纔施竄配之律遽有中道之斃當初失刑已無及矣而渠身雖斃其子尙在豈可以凶種逆孼尙在輦轂之下乎請物故罪人在簡諸子施以絕島散配之典竝批以不允○諫院連啓驥顯事(刀削)添書辭意同府啓添書新啓在簡諸子事辭意同府啓竝批以不允○政院以三司諸臣冒死更爲請對啓敎曰近日三司合啓之批連有付丙二字忽於今日相率請對呵導之聲喧動閤外若以付丙下臺廳異於批答中付丙之敎云爾則承聞之說歸之於虛言目見之事始信以眞跡乎請對三司一幷湖沿投畀先發配後草記前導皀隸以喧譁罪卽令兵曹決棍○禁府以李聖圭藍浦申禹相結城朴思機洪州尹悌東保寧鄭晩錫唐津金載翼沔川安策海美竝散配啓
정조 13년 · 목
敎曰明日觀武才分所殿試兩司無進參之人在外臺諫許遞諫長情勢勢難强迫亦爲許遞與未差之代政官卽爲牌招開政待下批牌招先進去後謝恩○以洪秀輔爲大司憲沈煥之爲大司諫李運彬爲執義金復休爲司諫尹翊東爲掌令朴孝成朴東俊爲持平新通也李周顯爲獻納韓致應張錫亂爲正言沈晉賢爲校理尹羽烈爲副修撰鄭東協爲富平府使
정조 13년 · 강
命該監提調預防來春時冰澌觸舡之弊
정조 13년 · 목
敎曰近以浮橋一事未嘗弛心爲念來春展省時更設之弊雖不得不仍設而來頭解凍時流下冰澌之浮觸於舡隻碇索勢似然矣及今預爲編結長木圍裹碇索半在水上半在水底然後可以無慮須以此意問于江居民人中慣水解事人等處如以爲便迨此未凍前爲之否則合行事件論理登對稟處事令該監提調知悉
정조 13년 · 강
命宣傳官趙雲行無得呈狀乞遞
정조 13년 · 목
兵曹啓言宣傳官趙雲行以疝積之症萬無供職之望呈狀乞遞請今姑改差敎曰渠父之快爲完人何等恩造則焉敢呈訴此草記勿施
정조 13년 · 강
依北伯狀請移劃南關穀于北關
정조 13년 · 목
咸鏡監司李秉模狀啓以爲明年民事專係還穀準捧故今方連加督飭北關穀簿大縮於昨年停退及未捧設使準捧今春賑民皆將付還則當年耗條恐不足以當其數南關穀之年年北運非不知切悶而不可無預備之道矣南關交濟久置條中折米限五千石特許移劃則臣當與南邑守令約束以置如可不運則南北幸甚如不得不運則可以朝令而夕發請令廟堂稟處敎曰雖於近日酬應無暇夙宵關心者北民而觀此狀辭所請穀物極爲精約依狀請施行事令廟堂郞爲行會
정조 13년 · 강
命前府尹李敬一罷職放送
정조 13년 · 목
京畿監司徐有防狀啓以爲廣州境內各項災處一一摘奸則本府災總六十一結五十三負九束內旱田覆沙之不當入而混報爲四結九負四束川反未付等當入而見漏爲八負四束檢田之政關係何如而抄執不精有此以田爲畓以災爲實之弊雖與用意妄冒有異其不察失實之責固所難逭都次知座首及該監色等捉致臣營從重勘罪田災使之還實落漏處依例給災當該府尹李敬一罪狀請令攸司稟處從之○禁府以敬一拿囚啓命罷職放送
정조 13년 · 목
京畿監司徐有防狀啓以爲道內各邑試射放入格與一中以上區別邑名及中數今方馳啓而南陽則赴試監色五人內射四中一人三中四分二人邊三中一人砲一名亦得貫邊振威則赴試監色四人內射四中一人砲三發六中二人三發四中一人莫重國試如是亂雜故自臣營射放監色從重科罪原試記還下送使之改試上送之意嚴飭題送身爲守令不善檢束致此些少額內全數入格之擧已極駭然而畢射放修啓之因此遲滯揆以事體俱不可置而不論南陽府使申尙權振威縣令李協聖罪狀令攸司稟處敎曰何必照律該府使罷黜該縣令考績時置之次考事回諭○政院啓言今番京畿各邑試射放時南陽振威應試之類各不過四五人而射多矢數砲皆沒技至有自本營還送試記之擧云兩邑擧行若是駭然則道臣事當具由啓聞該邑守令幷卽請罪而不此之爲直令改試以致畢試狀啓之稽滯請當該道臣從重推考允之
정조 13년 · 강
京畿監司徐有防以各邑效勞裨校試記馳啓
정조 13년 · 강
命禁御兩營下番鄕軍中別試射砲放入格人今日頒賞
정조 13년 · 목
禁衛營御營廳啓言來月初一日軍兵依例替代後舊軍放送而別試射砲放入格軍姑令留待敎曰遲待之弊宜念以判下件記今日卿進詣本營躬親頒給後草記
정조 13년 · 목
倒置又況逆黨之聞此敎者必當雀躍增氣恃亂本之無慮釀禍機於不測四百年祖宗基業殿下將欲置之於何地耶臣等於此直欲痛哭而不可得也伏乞先將臣等箚批中數句語亟命收還然後特允臣等前箚所請驥顯等事批以昨批已盡攄及此後雖至十箚百箚所欲答者勿煩二字卿等諒之仍命遣史官傳諭(刀削)(刀削)(刀削)
정조 13년 · 강
修撰李羲觀上疏賜批
정조 13년 · 목
疏略曰臣自來愚闇觸事生疣向來一疏自速大戾國有大禮嶺海諸謫竝被宥還如臣罪累亦得以混入其中迺者玉署新命又下於大論方張之日區區廉防不敢自顧顚倒隨牌張皇出肅得參合辭之啓而反躬慚靦容措無所豈敢以夤綠一出爲幸燈敢爲因仍蹲據之計哉且臣母病添劇實難離捨伏乞先遞臣職以靖私義以便救護焉嗚呼近日國事尙忍言哉討復之大義未伸禍亂之源本自在黨與之誅不嚴則亂賊無所懲沐浴之請漸阻則倫綱日益墜此今日廷臣所以上奉慈旨沫血飮泣奔走呼籲積日連旬不得請則不敢正者而乃殿下(刀削)一味遮覆專事拒塞至或以臣子所不敢承聞之敎把作箝制之資日前聖敎中至以日求駭瞻傾聽之事爲敎此固不待群下之言而殿下已知爲萬萬非常之擧矣(刀削)以至賓啓相箚事面自別而殿下牢拒之搢疏儒章忠憤齊激而殿下勒禁之賊臣之疏凶肚自綻而竄逐之典勘以起鬧秋曹之囚端緖已現而大僚之請竟靳兪音其他三司之所論啓者孰非亂逆之窩窟凶秘之情節而鎭日叫呼天聽藐藐不惟鉤覈之不許又從以摧折之不惟摧折之過加又從以竄削之噫群下沫血之誠雖不足仰格於聖心殿下獨不念宗社之日益凛綴懲討之不容暫緩而一向靳持殆若顧惜庇覆者然耶此蓋私恩有蔽隨處受病凡於義理之當斷而竝致含忍之太過此豈平日臣下之所仰望於聖上者哉伏願亟允諸請俾亂賊咸伏天誅宗國永奠盤石焉臣且伏見夜下傳敎有請對三司投畀之命噫此何擧也諸臣請對實出於抑塞憂迫不容自己之義則設或有不槪於聖心者固當平心順應毋遽沮抑而今乃一時投竄半夜蒼黃景色愁痛七臺之謫逐未幾又有今日之處分此尤臨御以後所未有之過擧也伏願前後諸臣之以懲討被譴罰者一傡收還批以陳戒則陳戒當留意而間多不緊句語爾之辭職依施
정조 13년 · 강
副修撰尹羽烈上疏命遞差
정조 13년 · 목
疏略曰向者大臣之登筵第一奏特在於勵廉恥而正風俗題目甚偉擔負甚大而其所以塞責之者則乃不過臣之一身物種則至些少也事實則至瑣屑也大臣之言之雖快微臣之卞之甚愧臣以何顏泚筆濡墨敢陳於嚴畏之下哉第其勘律雖輕聲罪至重沁沁過了將未免爲一世之棄物淸朝之罪人於是而臣安得不進暴事實退卽自靖以冀天地父母之憐察也哉臣於夏間猥蒙恩點於軍門郎廳之任而適差景慕宮祭官翌日還家則所謂丘價依例來置於除拜之日而家人已犯手用之臣以有情勢難行公將欲呈遞之故卽令還送而自爾遷就日子此則臣之罪也不數日而筵奏出焉是其急於罪臣也故臣家之陸續還給有未暇審察而然耶臣以墻壁無依之身本不足有無於宗黨親知之間而衝浪所激虛舟亦碎自顧傷歎無面可顯旣知獲罪於相臣自分永謝於明時矣向來北幕之除旋降恩遞之命溫敎丁寧俾申情勢中夜感泣不覺淸淚之被面乃者玉署新命又下於杜門訟愆之中偏蒙異數豈有如臣者哉第臣於見銜自來有難安之端前後除拜一味違傲則今豈可徒恃寵靈揚揚冒出有若無故者然哉伏乞削臣所帶之職以重名器以靖私義(刀削)敎曰豊倉疏紙獨非經費乎館臣亦參原啓則何必以疏謄啓乎本職遞差
정조 13년 · 목
承旨趙衍德李書九李益運朴聖泰等啓言君臣交泰庶績乃凝上下乖隔百度咸隳不審殿下近日之擧果何爲而然也(刀削)(刀削)殿下學貫千古智周萬理從古史册曷嘗見杜絕言路斥黜諫官而其國不殆者乎然而聖心一有所蔽萬化俱失其當卿士大夫殿下所與共國事者也齎誠籲天少不省察館學諸生殿下所以養國脈者也紓忠叫閽過加摧折三司之臣殿下所宜優容而禮待者也厭薄太甚竄逐相望片言纔徹於紸纊累牘悉歸於灰燼一日二日看作常事致使朝著波蕩群情震懍倫彝之將斁義理之將晦固不勝痛哭流涕而卽此暌乖之象已是危亡之兆此豈臣等平日所期望於聖明者哉臣等見王綱之不振袞職之有闕而旣不能碎首力爭盡臣子衛國之義又不能若口哀籲效古人牽裾之風不忠不誠固不足見孚於君父而殿下旣知其無狀則亦宜亟賜譴斥俾罷軟不職之類有所知戒而猶且苟然寬假使廁近密之列責以出納之任則其所進言雖甚區區亦未必不出於憂愛之忱匡救之義而乃殿下一例視之以彌文假餙不賜採納徒勤誨責於是乎過中之敎非常之擧前後相續者殆過旬朔臣等之崩迫煎悶誠不敢自恤而殿下所以處臣等者亦未知其何如也鎭日飭敎之下顧何敢更事煩瀆而衷情所激冒死聯籲伏願合啓付丙諸臺投畀之命竝卽還收亟允群下懲討之請敎曰昨與再昨院啓飭敎何如則又何敢乃爾萬萬駭然此啓辭休紙還給爾等非不欲重勘而置之不屑之科姑許保其職名後勿敢如是
정조 13년 · 강
以沈晉賢爲掌令前望也
정조 13년 · 목
敎曰掌令朴基正試所不爲進去遞差前望單子入之待下批牌招先進去後謝恩
정조 13년 · 목
政院以明日觀武才分所殿試兩司無以備員稟敎以在外竝許遞政官牌招開政差出待下批仍命牌招先進去後謝恩○以李命勳爲大司諫新通也許晊爲司諫崔烜爲獻納鄭東愼爲正言申獻朝爲校理李晴爲修撰○憲府以正言鄭東愼署經以二員開坐稟敎以酬應若矣未署經及煩稟臺諫遞差○以李思祚爲執義安鼎大爲掌令朴猷煥韓興裕爲持平○政院啓言訓鍊院殿試時憲府無進參之員何以爲之敎以在外人許遞今日政差出待下批先進去後謝恩○以吳載純爲大司憲金寅燮爲掌令李顯道爲正言鄭東觀爲副校理閔昌爀爲修撰朴基正李彥祜爲副修撰鄭存中爲兵曹參判
정조 13년 · 강
以灣民接濟之意飭諭關西伯
정조 13년 · 목
平安監司鄭昌聖狀啓以爲今年六月初九日大雨暴霔鴨江大漲六島盡沒將校十一人各乘舡一隻衝濤往返千總出身申重倜往仇里島把守將卒十五名居民二百十四口拯出千總出身洪致績往於赤島把守將卒十八名居民九十三口拯出千總前萬戶白明德往黔同島把守將卒十五名居民一百三十二口拯出烟監行首閑良白光說往蘭子島上端把守將卒九名居民一百四十一口拯出馬兵別將出身趙仁采往蘭子島下端把守將卒十二名居民一百八十一口拯出吏奴別將出身張大鉉往麻島把守將卒十五名居民二百六十四口拯出閑良金光楚往任島把守將卒三名居民八十九口拯出把總前權管李仁珀往新島把守將卒六名居民二百三口拯出把總出身張元邦往多智島上端居民一百二十五口拯出哨官閑良金陽楚往多智島下端居民一百二十二口拯出閑良金陽著往光城北坪把守將卒六名居民一百十四口拯出凡此拯活竝男女老少爲一千七百七十一口古邑面新島里在於下流島中民人束手待死閑良金履澤趙喆富乘舡拯出者爲一百十二口各處被拯之民來訴官庭泣乞右人等論報請賞其出沒危濤挺身拯救致使許多人命得免渰死之患者誠極可嘉申重倜等論賞一款請令該曹考例稟處敎曰觀此狀辭始知該府今年被水之如彼孔酷雖在過境之事聞來豈勝慘惻若此則拯出之類人命雖全活家貲無可言當此冬沍何以奠接身布還上亦何以貴納乎近日酬應豈有一時暇隙而事係民事何可泯然拯活論賞猶屬第二件而旣有所請今日政賞加下批仍以撥馬下送使卽分給至於被水民人今雖後時豈可不拔例接濟卽令道伯與灣尹相議新還則分數停退最可矜者抄出蕩減身役亦依此例爲之向以冬寒把防將卒呵凍忍若之弊誦諭先王惻怛之德意申飭廟堂以例給襦衣之新綿厚絮造送爲敎矣至於今年軫念尤宜自別元給外令巡營無論襦衣紙衣多數製給形止狀聞自聞狀語灣民事何忍一刻弛心乎此後接濟之策惟在府尹而若其勤慢亦當有別遣按察之行須加愓念事令廟堂行會於道伯灣尹處使行亦當從近到本府以朝家軫念之意曉諭民人仍問疾若以合施蠲益之方從所見論理狀聞事亦卽行會冬至正使李判府事又狀啓以爲今年六月初八日之雨淸川江水大漲泛溢於楓浦圓所差狀兩里民戶之漂壓至於一百五十六戶之多安州士人李宗憲每戶各給三兩錢俾爲資生之方去五月城內失火時一百二十一戶各給錢三兩被災之民賴以生活其捐財周急誠爲可嘉論賞一款請令該曹考例稟處敎曰特爲賞加亦令道伯各別收用事回諭
정조 13년 · 강
京畿監司徐有防以禁府都事洪格罪狀狀聞
정조 13년 · 목
狀啓以爲島配罪人在簡物故於僧房坪而押去都事先往果川縣追後還來僧房坪云卽爲秘關査問於果川縣則縣監李命杰牒呈以爲都事果來本縣而日尙早矣日已昏黑而了無去意故問其委折則答云島配罪人在簡押來而罪人尙無消息雖可怪也勢將待其來而離發云仍宿一夜至朝而罪人又無消息都事送羅將於僧房坪探之則回言罪人病重無前進之望云云都事還往僧房坪又留一日而二十六日罪人仍爲物故簡賊與他罪人有異故欲察動靜卽地馳往則都事尙留而狀啓中以卽爲發向京中爲言而難以久留走仍爲發程前後事狀據實論報云矣在簡逆節關係何如而身爲法府都事押去之際所當跬步不離隨事嚴束今此都事先到本縣度了一日罪人行止初不管攝使之惟意落留各處經宿者事未前聞都事洪格請令攸司照法重勘
정조 13년 · 강
以右議政金鍾秀爲藥房都提擧中批也
정조 13년 · 목
敎曰領相兼帶內局之任許副右議政爲都提擧
정조 13년 · 목
箚略曰臣於秋曹事有不得不稟覆者秋曹新舊罪囚關係至重舊囚之究訊新囚之取招俱不容晷刻少緩而秋曹以有上敎不敢擧行云設鞫之累請不得已傷國體至於該曹罪囚之自該曹循例擧行之事亦被自上抑遏不得下手寧有如許獄體大凡獄情急之則實狀自露緩之則奸計百出況此事所重何如淹延多日一任凶徒自爲之所竟致(刀削)禍機迫頭則將若之何伏乞亟命該曹新舊罪囚毋論初招更招爲先使之如曹擧行批以上件事昨與再昨言之盡矣下件事曹囚之不許推覈蓋出於無欲蔓及無辜所謂相者以私賤爲僧徒以僧還俗者云渠有何知識乎外此囚禁之類亦不過申文顯家人云尤豈必盤覈所請不允卿其諒之仍命遣史官傳諭
정조 13년 · 강
判義禁鄭民始上疏賜批還給原本
정조 13년 · 목
疏略曰臣猥蒙濫資又伏奉判金吾除旨人器不稱悸恐益深且臣於丙午春端川罪囚鞫獄時叨忝獄官之末以獄事之終未得究竟臺言峻發至請譴削尙今惶愧僨誤之地勢難復冒天牌之下不得趍承伏乞亟遞臣金吾之任仍治臣罪臣雖不以法官自居而懲討義重憂憤倍激欲效執藝仰請設鞫而喉院阻却終不捧納徊徨憤痛如不欲生噫嘻丙午以後(刀削)宇偉晏然偃息群下之不忠不誠之罪萬殞難贖式至今日賊謀益肆猖獗國勢日就岌嶪擧國同憤齊聲疏籲而過中之擧非常之敎摧抑箝制使不敢言臣愚死罪實不能無憾於天地之大也何幸日昨臺啓允下盤覈將始情節自此可究窩窟自此可尋快鋤凶逆永絕憂虞庶幾在此擧矣今乃大違始望又復如前泄泄臣始而愕眙繼而憤惋欲死且伏見大臣箚本秋曹罪人之供雖未得其詳而以箚辭見之語犯莫重指意之窮凶叵測百倍於疏語可以推知驥顯之尙未究覈已不勝憤痛而囚供旣出之後情節益彰繼伏見臺啓則驥顯之弟又(刀削)其脈絡根因之潛相關通明若觀火至於宋冀魯旣曰外托求官之跡以爲通情之階則凶謀陰計之往來相通爲諸賊之階梯者狼籍難掩噫人心漸就陷溺亂逆無所懲畏顯肆迭出愈往愈凶而一味仍循未卽訊覈一日二日伈泄以過言念國事憂憤如灼伏願亟命嚴鞫大加鋤治使讎冤夬雪國勢永固焉抑臣又有區區之忱大凡罪人之自王府發配乃是不易之典例日昨七臺臣之以言事行遣已涉過中而不待傳旨先命分竄有違於法意格例一廢後弊難說亦冀聖明之垂察焉批以旣有禁令勢難循例賜批原疏還給
정조 13년 · 강
校理申獻朝上疏賜批
정조 13년 · 목
疏略曰臣伏見昨夜所下傳敎則三司之合啓投之於火中諸臣之竄逐相繼於湖沿(刀削)當日三司必欲求對冀格天聽者臣分固然而乃反斥退而竄配之以殿下明聖何爲此萬萬過中之擧也(刀削)噫在簡之罪可勝誅哉前後托疾背馳國論之狀固已陰凶叵測(刀削)而遽使經斃於行路固是失刑之大者究覈得情雖絕其路諸子散配在所當急此豈一時靳允者哉且以押去都事洪格言之先往果川縣經宿一夜等待罪人之自來日晩之後四尋店舍則簡已經斃云罪人之必使都事押去蓋欲防守非常慮有意外之患故也今也不然行止惟其所欲死生任其所爲其不嚴防守之罪已無可言而其間情跡亦涉殊常臣謂洪格嚴鞫得情斷不可已也彼趙重鎭者果何物也不畏公議甘心死黨逆簡發配之時挺身隨往終始相守至死不去未知此輩有何所恃略無顧忌至此之極究其心腸尤極憤惋臣謂重鎭亟施島配之典宜矣臣又有所憂慨者日昨多士承批之後至有羅卒刑隸驅逐之擧許多章甫奔波道路景色愁沮以殿下平日禮士之盛德豈有是也聖意固出於預禁日後而在下者不善奉承至有此擧臣謂禁府當直官員刑曹郞廳竝爲嚴勘俾多士曉然知當日擧措之非出殿下之本意雖在日後凡係賢關之事克軫優待之禮以爲扶士氣衛正論之方批以所陳異於前疏陳戒則陳戒當留意洪格事誠有關於紀綱後弊而所請律過矣自有道伯狀啓該府當拿覈矣趙重鎭事人情似無怪不允附陳事預禁之命似因錯傳而然罪不在於該官不允言則是矣
정조 13년 · 강
備局以萊府弊瘼回啓
정조 13년 · 목
備局啓言卽見東萊府使金履禧所報則以爲運米監官倭供米入給時所謂和水與上下石之術綻露見阻之後年年千包之縮其將無窮加分取耗最是無弊之道而關飭嚴截不敢仰請今若運監別擇可堪人捄弊米五百石又以釜倉所在年條最末入給米中預爲貸下料理取剩一年應給二萬石中限一萬五千石風高前必爲入給而本府倭供雜物價米每年加作錢必以四千兩爲限則加作之米當爲八百石以三千兩錢依詳定輸納惠廳後劃得本府大同米一千石就其中五百石出給運監五百石還報加作之本米則本米中未報雖爲三百石此則本府以其餘錢一千兩從便作米則似無弊端在惠廳別無所損特爲許施至於丁未戊申兩年見縮亦與甲乙丙一般畢下迫頭事勢罔措飭關之下不敢煩陳惟俟處分任譯輩各項弊瘼條列于後而其中自本府可禁斷者嚴立科條成節目遵行云慶尙監司洪檍所報以爲運監捄弊一款營府旣已爛商公私別無所損而此外又無善策依此矯革恐合事宜云矣釜倉米欠縮之弊雖非運監之自犯實則本倉之私逋以此無前之事上煩朝廷之憂萬萬駭然惟其邊情所關民勢難保遂於再昨年捐出三千石公穀充給其代此爲萊民曠絕之恩又於丁未以後所逋如前少無其效至令該道該府熟講捄弊之策使之報來今其報辭一則曰每年劃得一千石還耗可以補縮一則曰釜米最末年條五百石預下運監料理取剩倭供雜物價米限八百石作錢以詳定本價買得大同米一千石一半出給運監充補倉逋一半還報加作錢本米也大同之本道儲留皆有所須若以詳定本價劃給萊府則大同儲置不可以三兩需用畢竟不足之數又將有朝家措盡之擧可謂袪弊生弊且釜米五百石之連年貸下必有前頭之弊俱不可從施至若還穀加分一番許施之後釜倉此弊猝無蘇革之期千包還穀便同永劃萬石穀物逐年加分貽弊一路誠甚重難然今其爲弊至此之極而終無可措之術則勢將就此一條議彌縫之道稅大同上納皆有斛上加升此亦略倣此例每石斛上加升各三升特爲加給以補其縮則下納二萬石通計其數當爲八百石八百石取耗當用元穀八千石自本道毋論某衙門穀分劃於下納各邑從便糶糴依例殖耗每年幷下納本米一時輸送於萊府則列邑還分不至多不病民釜倉欠逋亦可無弊磨勘而未上下丁未戊申已酉三年條令本道就三年加分穀耗條中計數上下新定式斛上加升條自庚戌爲始擧行原其生弊則倭人貢獻不能如期出來之故供米亦不得隨捧隨下以致累年積峙終有耗縮滲漏之弊此則事關倭人雖不得自我操切若其作錢換貿與米色麤劣斗斛不準等許多委折或出於下輩奸習或抅於守令顏私若能痛察嚴束永除此弊則虧欠何至於每石六七升之多乎朝家之加分補縮實是萬不獲已之政而不爲之端本澄源則徒爲長奸之歸更令萊府逐條査究凡所以生奸之竇防弊之策細加講究隨事矯捄使加分補縮之擧毋至於永作年例恐合事宜至於任譯弊瘼後錄諸條中倭館柴炭事該府使以爲此是釜山鎭所主管入給者而任譯之替當四百餘兩事甚不當此後則幷屬該鎭專當擧行云道臣則以爲本鎭淍弊今以無前之費加責則不無移疾之弊濟倉錢還報三錢條中四百兩每年定式劃給云木綿七十餘同劃送釜山鎭供館倭柴炭自是古例間因朝令雖應供日限外不計留館淹速幷許入給七十同元價每患不足至有分石之擧倭人知此點退種種生梗年前因御史書啓鎭將被罪更以全石入給伊後差倭名色比前增加彼人狡習視古倍甚而該鎭謂以非例一不施行任譯不敢坐視生事每朔四十兩自備入給合計一年殆近五百數仍成前例此後則嚴飭該鎭使之專當擧行從實入差下任譯自備之弊一切革去事分付該府該鎭嚴成節目永爲定式柴炭旣知爲該鎭之痼弊而又添無前之費實是行不得之政道臣所論濟倉報債三錢條中每年四百兩劃給之說可知區處路路退限還報雖甚可悶目下救急宜有通變依所請許施恐合事宜內局所用黃連上納時情債雜費數甚夥然而事關進上不敢擧論云內局所納黃連元數爲五十斤而年前減爲十五斤在渠輩實爲祛弊之政而惟其價直比前騰貴且於去毛擇品之際亦有稱縮滓縮不可但以十五斤入用容或無怪而係是進上事體重大恐不宜擧論而至於情債之洽爲三百兩必是藥院下屬捧納之際惟意操縱次次增加之致捧甘藥院減數酌定永爲定式不得濫捧恐合事宜大倭出來時從倭二十三名權減之後彼人依舊率來而本府不給料米及宴需任譯自備支供所費每至三百餘兩云差倭隨率權減在於康熙癸酉而伊後依舊率來濫率之弊旣未禁遏供億之費又不上下終使任譯替當極爲茍艱此後自萊府依例供給任譯擔當永爲革罷事分付該府嚴成節目恐合事宜訓別新差赴任時私爲裹糧亦爲負逋之一端云訓別職雖微官行是公幹私自裹糧措備行具宜有渠輩之稱冤此後則訓別赴任之行馬牌草料依例成給恐合事宜其他尺銅上納時鑄所之捧上高重椒銅別貿時戶曹之情債過濫等事自本司嚴飭地部量宜裁削期於無弊成出節目倭人留館時料魚價米求請雜物萊府該吏不卽措備入給其間供費使任譯橫當云該府不能嚴束吏輩至於貽弊任譯萬萬可駭此亦自本司別關申飭嚴立科條痛加釐革而本府査牒之外又有一段痼弊卽倭船問情稱以過時該府該閫互相拿棍事也倭船問情固當嚴急而去來有道里遠近則時刻亦隨而疾徐事理固然而不問事情之如何惟以催督爲主硬定時刻若或過此則故爲執頉論罪一邊被棍於水營仍又決罪於該府一事兩罪可謂疊蒙如是之際閫邑下輩操縱侵擾不一其端云大關邊情慢忽擧行者水閫固當勘治至於年例往來之倭舡一二時刻之遲滯付之本府隨輕重處置切勿一罪兩勘之意分付該閫該邑永爲定式亦爲捄弊之一事矣大抵萊府痼弊無非關係邊情其爲前頭之憂誠非細故今此矯捄之擧非爲運監任譯內而京司外而該府若無別般警惕之道則節目定式徒歸無實而生事邊門可立而待如是變通之後未有實效弊復如前則京司之不飭自當隨現嚴處慢視之該府使亦當論以重究任譯運監施以極律之意請嚴飭允之敎以黃連事更令度支往復內局如有別般釐弊之道草記稟處事分付又啓言頃因北道御史鄭大容別單南關官舡存革便否令道臣論理狀聞後稟處之意覆啓分付矣卽見咸鏡監司李秉模狀啓則洪原北靑兩邑以舡材之不難應稅之輕歇皆願仍置安邊德源永興咸興利城端川等六邑格卒擧皆逃避舡王獨當稅錢上下太半不足舡隻斂民造成之故皆願革罷而一時盡祛猶欠愼重各置一隻以觀日後爲言御史盡數革罷之論雖出通變之計道臣或存或革之請允合於各順民情兼存古制之意請依狀請許施允之又啓言諸道舊還都數爲一百八十三萬七千二百餘石而三南最多當此登熟之歲雖準數收捧未爲不可而新舊還竝督民力有未紓之歎姑就元數中限二十萬石分排磨鍊而關西則旣因道臣陳請許令全數停退外此諸道以此數參酌排比期於準捧之意請嚴飭於各該道臣允之敎以取見分排記北關太多參半湖西亦然減三分一分付
정조 13년 · 강
以具㢞爲承旨前望也
정조 13년 · 목
政院以都承旨具㢞方在削職稟敎以如非初次請對秩給牒敍用牌招察任○承旨申耆啓言同罪未敍人隨卽提稟事曾有定式前都承旨具㢞今已敍用前承旨柳焵李濟萬呂萬永俱是同罪之人故仰達矣敎以敍用
정조 13년 · 강
削承旨趙衍德校理申獻朝職仍遞承旨李益運
정조 13년 · 목
大司憲吳載純大司諫李命勳執義李思祚司諫許晊持平朴猶煥韓興裕獻納崔烜校理申獻朝副校理鄭東觀正言李顯道張錫亂修撰閔昌爀副修撰朴基正李彥祜等合啓命付丙三司聯箚諫院聯疏命還給疏本承旨趙衍德李益運聯疏不爲入啓○校理申獻朝等聯疏略曰今日兩司事誠極乘當朝者傳啓後臣等以今日之啓如未蒙允則先爲請對又或不許引接則相率陳箚之意有所往復而留待闕中卽聞合啓付丙之後更不相報卽地陳箚惟後諸臺何其輕遽矛盾與初相議停當之事大有異哉雖欲直爲陳箚宜有一言相通而不此之爲若是顚倒在彼之失顧未暇論而臣等人微見輕終歸於蒼黃不誠之科滿心慚恧無地自容玆敢齊籲逬出禁扄伏乞亟治臣等不誠之罪敎曰此必申獻朝所爲旣是入直又是疏頭則此擧非此人伊誰乎朝者疏語近來中頗不蹈襲特賜例批則焉敢以不干之事侵斥兩司又至有徑出之擧乎疏頭玉堂申獻朝依其疏辭治以不誠之罪律名以削職捧傳旨隨參諸官竝罷職此疏還給捧納承旨遞差承旨前望單子入之待下批牌招察任近日三司合啓與聯箚必皆付丙每日如此輒致煩聒有非眞箇息鬧之意而必欲於今月內收殺之故原箚付丙次姑令留置院中合啓只令付丙則比之昨日以前竝焚箚啓之光景猶有層節爲承宣者政宜靜俟向後處分而忽地以此事上疏豈不萬萬可駭乎是促令焚箚也留院之箚本才命付丙而承宣事極涉沒覺疏頭承旨削職留門出送又敎曰承旨玉堂迭疏之擧萬萬痛駭三司箚子依昨日例付丙以下諫院聯箚之還給者取來又爲付丙以下以此知悉又敎曰玉堂擧措雖甚駭然旣皆遭斥兩司竝許遞
정조 13년 · 강
遞承旨朴聖泰仍命禁推
정조 13년 · 목
聖泰承牌而不卽入來敎曰同副承旨之倨慢極爲駭然爲先遞差禁推
정조 13년 · 목
以沈興永爲校理徐配修爲副校理尹羽烈爲修撰李羲觀爲副修撰李▣爲大司憲洪仁浩爲大司諫李運彬爲執義洪彥喆爲司諫申大龜申史澳爲持平姜垣爲獻納崔重圭崔鎔爲正言
정조 13년 · 강
以李晩秀尹行任朴鎤爲承旨前望也
정조 13년 · 강
命慈殿進御湯劑更待數日議定
정조 13년 · 목
藥院啓請慈殿進御湯劑登筵稟定仍察聖候議定御藥敎以慈殿外氣姑未夬解故姑不敢議到於蔘料欲觀數日更當議定當進湯劑卿等不必入侍郞爲退去
정조 13년 · 목
予親臨董役命依辛亥前例三營燭籠十八雙令受服別監捧持列立左右總護使蔡濟恭等曰昨日申時因上敎始隧道役深可五尺餘廣可十八尺長可四十五尺自退壙至唇前開拓以便出玄宮時奉詣肩輿之地以紫門監軍二百名交替赴役連爲董飭矣判府事徐命善等曰夜氣向深風露漸冷俄者聖候所經歷果何如而至欲達宵露處乎予曰此時予豈忍蹔離此地乎畚鍤土石之役雖皆親執猶未盡予情而伸予誠況一夜露處豈可自恤乎都監堂郞以下一齊董役斲半月形幾至一丈天灰始露廣可六尺許高可七尺許初用有齒鋸割成三字形深至一尺許雜用木支乃鐵排支乃等物截斷曳出而灰盤漸固鋸子不利予移御座於數步命役夫擧斧截作三道深近七八寸一邊用眞木椎擊激出一邊以眞木長可數丈者數三箇插住三道斧截處以大索句引一齊用力漸次浮出命都廳李益運點視役夫勤慢各賜錢有差又命別軍職率侍衛別監及近仗軍士撤去西邊曲墻數間許以便運土
정조 13년 · 강
慈宮下封書于錦城尉朴明源
정조 13년 · 목
判府事徐命善進前曰錦城尉朴明源伏奉慈宮諺書來示臣等臣等奉覽以還益不勝悲遑之至殿下雖在此旣承此敎還宮豈可少遲乎承旨徐鼎修仍奉諺敎進展予奉覽未畢曰慈宮如是之敎昨夕出來時不啻百回承聆予非腸如金石則其何堪抑今此患候諸節之錄卽是實狀況當今夜竝與一日所進米飮數鍾而牢却不進仰想慈懷豈但崩迫難抑之痛而已爲念予躬審於出玄宮時一倍用慮千般疚懷至於書報儀賓之境在予今日境界若欲寬譬慈心則千古初當之終事將無以盡予情禮若欲洩哀於見和之時則慈候凛綴之症將不能趁卽診視議藥往古來今豈有如予今日之情理乎諺敎中無一過語予非不知而若不得一哭於開封之際則卿等亦具人情豈忍使予爲此乎命善等曰聖敎及此臣等雖頑如木石豈不仰認聖懷哉開封時親臨乃是慈宮之所悶廹則以殿下之達孝惟當奉承慈敎及今還宮而已總護使蔡濟恭曰殿下之情事如此慈敎之懇惻又如此臣於此不敢請還宮亦不敢請不還宮只切罔措矣予曰卿言可謂忖予予於此亦不知何以處之已而明源又奉慈宮封書泣奏曰慈敎又降矣初下封書使諸大臣奉勉還宮而殿下不賜回聽其間不過半晌又有此縷縷之敎仰想慈心何等焦廹殿下豈可任情不思所以仰體乎予曰卿其止之卿立傾側處恐或顚躓仍命司謁扶出明源且出且奏曰殿下不還宮則臣將以何辭仰復于慈宮乎判府事金熤等曰殿下終夜親臨如是哀毀非但聖體有觸冒之慮董事之諸臣赴役之軍丁亦皆蒼黃焦煎實無專心用力之望伏望蹔還齋殿予曰此時豈可還御齋殿乎卿等以役事相妨爲言不得不蹔入小次矣仍詣小次予曰分提調與分承旨同在一處頻頻承候慈宮卽爲書報行在所之意俄又申飭而尙無一番書報極爲訝菀況當患候添劇之中不得頻承問安豈不萬萬悶迫乎此必分提調分承旨生疏之致都提調須卽入去詳細承候以報藥院都提調李性源曰臣雖承命入去只得自外承候而已伏願卽卽回鑾焉予曰卿若入去則予心少紓須卽入去也性源承命退出予又步詣甕家內謂總護使蔡濟恭曰方寸憧憧實難抑情安坐矣事役幾何爲之耶濟恭對曰連爲董役而灰盤漸固自爾遲延矣予曰別工作親執器械爲役夫倡別看役輩亦爲助役別工作徐有秉與別看役卞世義丁遇泰李禮輔鄭汝淵鄭道弘鄭東仁李大蕃各執器械一齊用力予又命都監堂上率別看役一人以長尺頻頻量之所得地平尺寸隨卽告達濟恭等曰役事將及退壙之界而露出石函一坐故以鐵排支乃推開則中有全漆木亟一坐卽是禮葬時內下別櫃也石函中水氣淋濕櫃子腐破今將捧出何以爲之乎予曰勿爲開視令都監堂郞善爲捧出盛以假漆函覆以紅木袱權安于碑閣予又曰曉色已動事役何如是遲緩也無乃灰盤成石處漸漸堅固難以用力而然耶命善等曰灰盤雖不成石濕氣粘土最難用力矣曉色漸寒一向躬臨非但萬萬焦廹雖以董役諸臣言之御座咫尺之前不免惶恐失措故事役自爾遲緩矣予曰予之親臨有妨工役則勢將蹔入小次卿等更加董飭仍還入小次守宮閣臣李福源馳啓以爲爲漏後惠慶宮承言色招藥房掌務官下令曰目下諸節漸難收拾精神昏眩自上雖在哀慟中卽爲還宮觀此病勢則予心當少紓矣又狀啓以爲今日未明時藥房掌務官來言惠慶官差備下令內卽今神氣一向昏眩天地茫茫何暇論水剌乎主上過爲哀慟尙未還宮以此尤爲罔措還宮後當進水剌矣予曰昨夕予之出來時仰覩患候凡節一層添劇重以予之親臨開封爲無限馬慮之端予雖多般仰譬終不肯察納今又連下口傳之敎至有都尉處再下封書之境默想慈心必欲使予不臨於開封時也然此一事萬無奉承之望此將何以爲之耶命善等齊奏曰退壙雖已地平半月形役事萬無今曉前畢役之勢殿下終不恤聖躬之受損慈宮患候中達夜憂慮將何以仰慰乎予曰慈候則連以封書自內往復而自昨日天明至今不進一勺米飮罔措罔措何可勝言而惟是最難奉承者卽出玄宮時勿爲躬審之敎以予幾年結轖之至痛不得一洩於今日決是萬萬不可堪之地也命善等曰考之辛亥謄錄出玄官至於三日半之久矣今番則年數雖較近用工雖加倍今夜之未畢役姑勿論雖明日內亦難奉出玄宮如是之際聖躬之受損已無可言而慈心憂慮不知至何境蹔爲還宮仰譬慈心勉進粥飮之後還臨親審則開封之前決無未及之慮矣予曰卽今役事至於何境耶卿等勸予還宮若不待更臨汲汲董役奉出玄宮則將爲予千古難忘之痛卿等之言決不可從矣惟宜一心用力速爲開封之役始可以還奏慈宮少爲慰譬之道矣濟恭曰今曉前不得畢役諸大臣之奏是也明日晚後始可開封雖暫爲還宮決無不及之理設或開封時至臣謹當祗待駕臨咫尺之前臣豈敢誣乎予曰天色欲曙乎地平尙未畢乎都監堂上徐有隣曰退壙地平堇堇至半半月形開拓則明日夕前似不能畢役矣予曰然則卽今暫還以慰慈心旋於食前出來則似無未及之慮乎僉曰何必食前雖於午後還駕優可及之矣予曰卿等豈欺予乎予恃卿等之言今當還宮總護使須聽予言予於卿奏信之無疑必須遲待予還無令予茹痛於千古也濟恭曰謹奉敎矣敎曰目下仰慰之道當入往承候慈宮旋卽還來以此分付軍兵竝留住百官隨駕置之予曰當爲辭園禮贊儀唱笏記僉曰今日還宮將於今日復臨則辭園禮無可據之例矣予曰卿等據禮謂不可辭園予懷尤難抑矣出帷門外乘便輿還齋室
정조 13년 · 목
具平戎服乘轎出齋室謂判府事徐命善等曰予當早早還來卿等勿以予之不臨或弛董飭倘或開封時至切勿徑先擧行少待予之還來予之此時離此情理難堪而慈候診視一時爲急不得不暫還卿等替予董役以伸予懷勿爲隨駕命善曰聖敎敢不是承雖欲先爲開封而役事尙無就緖之望矣命承旨申耆仍留役所形止續續書報于在院承旨以爲轉稟之地至園所洞口駕馬由安樂峴入興仁之門由梨峴入弘化門稅駕由賓陽門還內
정조 13년 · 강
命慈宮湯劑卽爲製入待進御離發
정조 13년 · 목
藥院啓言惠慶宮氣候諸節伏覩夜來屢度下令不勝焦廹而達宵露處侵早回鑾凡節易致添損伏乞入診議藥敎曰慈候哀慟之餘以用慮神氣倍加凛綴今方多般仰譬姑爲住行差待米飮進御後更進湯劑以二錢重蔘吉茶依前方加薄荷三分卽爲製入進湯劑後卽欲離發矣
정조 13년 · 목
總護使以下連爲董役以斧穿開灰盤以木逐隔浮出日卓午贈帛贈玉二石函次第露出而皆有內漆櫃玉帛則形質不傷函中有湧出之水竝爲捧出奉安于吉帷宮內帛則燒火玉則埋安灰隔幾盡鑿開梓宮下隅板露出領議政李在協執義朴聖泰監封開標而退
정조 13년 · 목
攸司設紙牓書寫吉帷宮於帳宮之西又設床褥屛帳於幄次奉常寺設卓二於吉帷宮內具筆硯墨白苧巾捧紙牓櫃安于卓題紙牓官行副司直尹師國具黑團領題紙牓訖大祝副司果權裕捧紙牓櫃權安于吉帷宮覆以白苧巾設几於後總護使都監堂郞分承旨注書皆具黑團領入參
정조 13년 · 목
敎曰今當還詣園所時刻及嚴鼓置之軍兵整齊只入外辦諸臣詣閤卽入外辦移時召見承旨徐鼎修於㴠仁亭敎以慈宮患候中湯劑米飮不爲進御惟以出玄宮時勿爲動駕親臨爲敎今方以伸情之道仰請而終未承下諾予心一倍難抑同副承旨方在園所役事形止連續報來之意更以走馬申飭鼎修承命連爲書探以司謁入稟曰同副承旨申耆私書馳報以爲園所役事日暮前似難畢役而退壙之界水氣漸見云不勝悶廹矣敎曰外辦已過數時尙不得出宮目今寬慰慈心爲急下玄宮時躬臨則一也到江頭還爲入來翌朝出宮初七日詣新園所以此意仰譬分付該曹依此磨鍊具翼善冠白袍乘轎出賓陽門守宮閣臣李福源近前問候予曰予之膈氣何可言也慈候萬萬凛綴全無所進而以予之促駕進詣將欲趁到於出玄宮時終日煩惱添一症候至於親自挽止故不得不以出玄宮時勿爲躬臨之意仰奏然後始許出宮予之情事罔極益無可言此際又聞承旨所報壙中水氣非比尋常云方寸煎焦卽欲奮飛而不可得矣福源曰出玄宮時不爲躬臨之意旣已仰諾於慈宮下情不勝幸甚至於壙中水氣必不過往來之水私家遷葬間或有如此之事而不至爲大叚災害不必過煩聖慮矣予曰李判府事仍留明政門內與分提調及分承旨承候於慈宮差備外卽卽馳報一如昨日爲也出明政門外駕馬出弘化門由梨峴出興仁之門至園所洞口稅駕入齋室召見諸大臣予曰梓宮已爲奉出耶判府事徐命善等曰外梓宮下隅板雖已開封事役及節次之擧行者尙多故姑未奉出矣予曰俄於踰峴後聞水廉大叚云尙今流出而多爲幾許耶命善等曰恰爲四五桶許矣予曰此是往來水耶抑渟滀之水耶判府事金熤曰地書廉貞所照處每有水患謂之廉貞水此亦似然矣予曰漆光何如領議政李在協曰漆光則自如而柩衣則色渝矣予曰然則卿等瞞予矣旣不奉出則何以知柩衣之色渝耶在協曰自下隅板啓封處仰瞻則稍似色渝而實未嘗奉出矣予曰卿等卽爲進詣擧行而奉出時必爲來奏予當隨詣欑宮矣仍謂承旨申耆曰喧譁各別禁止雖都監郞廳執事者外皆令勿入甕家內已而予聞臚唱聲遂具緦服乘便輿至甕家外大臣諸臣進前齊奏曰奉出之時尙遠何爲遽臨耶還御齋殿千萬伏望予曰卿等何爲挽予耶予丁寧聞臚聲而至矣命善等曰臣等豈敢瞞奏外班使之整齊則引儀誤先臚唱故臣等方以事過後勘罪分付矣殿下今若入臨諸臣無以專心奉出豈不萬萬悶廹乎予曰然則當入小次命善等曰今日未時慈宮下諺敎於總護使若曰聖候近久欠和若於出玄宮時躬臨則必當過加哀毀慮無不到今方親自挽衣使不得出宮迨大駕之未到園所奉出玄宮之意累次下敎自承此敎下情益不勝感激悲悶連加董役而水氣始現之後尤切罔措自致遲緩伏不勝焦廹矣予曰慈敎懇惻專以予之躬臨開封爲萬萬用慮之端故不得不以勿爲躬臨仰諾然後始許出宮如是之故申前欲發之行至於酉末予之情境卿等亦必想得矣濟恭曰退壙開拓之後出二石函一是贈帛一是贈玉水氣過多兼有火氣漆色焦爛玉則雖幸不泐帛櫃內外俱杇敗或恐紛碎善爲捧出權安於吉帷宮內矣予曰唯濟恭曰酉時下隅板漸露而封標外灰盤僅如薄板始用佐耳斲退則右邊地灰上渟滀之水逬瀉如注盈溢于下隅板前面以中瓢子汲出恰滿二木桶三盆子故隨卽奉注於曲墻外淨地矣予曰過數桶之水豈云非災況有火氣玉帛櫃至於焦黑云如此災害今爲二十八年言念及此五內如割今日遷奉豈非天耶濟恭曰雖以閭閻家遷葬言之舊壙中有水氣處必有火氣蓋是水火相射之理也若有水火則又必有風氣此則似是火生風之致也有水有風氣結成氷亦是必然之勢也俄於外梓宮下隅板捧出後奉審則內梓宮似有稍挨東邊數三分之形此則似是風氣外梓宮上隅板西邊又有氷溜瀜結處此則似是氷廉論以災害可謂極備而幾年之後今始有遷奉之禮莫非群下不忠之罪也予垂涕而謂曰水火風氷俱爲災害五廉之中兼有其四而奉安體魄今幾年矣然猶寧處於厦氊寔予不孝寔予不肖尙何言哉災害如此則恐不無改梓宮節次卿等之意何如命善等曰外梓宮內所見水氣雖極驚心而火氣與風氷本非大叚內梓宮之萬全保無他慮改梓宮一節決不必議到矣予曰然則漆布不可不用乎命善等曰漆布不必輕用矣右議政金鍾秀曰內梓宮雖知其萬全而漆布亦是改葬諸具中常行之事不必全用只於梓宮板材縫合處每用漆布一條仍爲加漆使之純然同色則少無所妨矣予曰右相言是也予意亦以漆布爲合用依右相奏擧行之意都監知悉出玄宮正時漸至總護使及金判府李判府同爲監董無或過正時也開封之役經二夜一晝未可謂不久而下隅板露出果在駕人洞口之後云此亦天意神理之所可仰揣者也然而予則爲奉慈敎將不能躬臨此何人哉予方抑情坐此而心則在甕家內卿等須體予意俾予無憾承史閣臣輪回入甕家內奉審形止隨卽來告擧行節次謄錄日記無或遺漏
정조 13년 · 목
總護使都監堂郞以下俱在甕家內別看役卞世義丁遇泰李禮輔鄭汝淵鄭道弘等率長生殿木手金海昌差備待令木手尹得莘禁火木手石補天等以鐵排支乃木乶兒木用力支開外梓宮而下隅板水氣黏濕未卽挑出鄭道弘用刀鋸引斷合木處始得椎開奉出外梓宮下隅板卞世義鋪假板一坐長可十三尺假板中央凹成一穴可容鵝卯大之木圓子下一半上冒無欄箭平床又中穿一穴可容木圓子上一半使之斡旋俾便於梓宮奉安時正南首之地丁遇泰以木斲成栗子形上端敦下端銳插入於內外梓宮地板之界鄭道弘以支乃木奉梓宮下隅以廣曲鐵布散輪七八箇於外梓宮地板上卞世義以小曲鐵引出翣扇次用擧鐵二箇掛着紅綃索五良衣入兠梓宮上隅又以長曲鐵二箇引着梓宮上隅左右廉鳳頭別監唱鳳頭總護使蔡濟恭率舁梓宮官宣傳官李柏然沈鑏等一齊用力挽紅綃索奉出梓宮內資寺進香醞右議政金鍾秀捧巾進拭梓宮承之以輪臺板奉安於平床以正南首之位於是攝相禮李濟萬跪贊請出就幕次都監堂郞進神輿於吉帷宮之前陳香亭子吉儀仗三色燭籠於神輿之前行出安幕次奠總護使以下俱以黑團領進參設靈座於吉帷宮內設床於靈座前內侍捧紙牓函授大祝權裕裕奉安于靈座立銘旌設素扇素蓋鍾秀拭梓宮訖加以棺衣次用複衾而裹縫之油芚紅氊則初結裹時不用只以小白布絞索十二絞次覆大棺衣次覆素錦禇次用紅綿布帶從結裹之上橫結於輪臺板圓環次用白綿布帶三條左右夾繚以餘帶爲曳索如儀都監堂郞進肩輿於隧道閣素儀仗火鐵燭籠五色燭籠於肩輿之前又以五軍門燈籠排立左右內侍捧香爐香盒授執事置之香亭進發攝相禮進當靈座前跪贊請陞輿大祝捧紙牓箱奉安于神輿以紅紬維結攝相禮跪贊請進發內侍撤銘旌及趺次撤素扇蓋及趺奉持先行攝相禮朴長卨進當梓宮前跪贊請陞輴總護使率舁梓宮官以肩輿奉梓宮攝相禮跪贊請進發都廳李益運進四色果於木盒臺捧翣者以翣障梓宮詣香大廳
정조 13년 · 목
予在甕家西小次命閣臣承史奉審甕家內頻頻回奏承旨徐鼎修等回奏曰奉出梓宮節次今方依禮擧行而姑未及奉出矣已而行出安幕次奠於吉帷宮內臚唱贊拜之聲聞於小次予仍步詣甕家內哭擗大臣諸臣幷進前且哭且奏曰梓宮結裹纔行陞輴節次尙遠殿下何如是徑情步出澌毀過度不念慈宮至切之情乎如此則今夕出宮時仰諾之意果安所施哉予不能省察進詣梓宮奉安箭平床傍邊號哭叩擗膈氣漸漸衝亘大臣閣臣哭奏曰御手甚冷必是氣度暈塞之所致衣䄂血涕尤不勝驚遑矣此將何以爲之耶予曰莫重莫大之事恐或有喧譁失儀之事大臣以下爲予禁飭只令都監堂上兩都廳殯宮所郞廳進前執事其餘不緊官員幷令出送命善等曰應參執事外果無他人矣今方陞輴進發自此至香大廳前路甚仄伏願乘輿哭從焉予曰是何言也禮有哭步從之文豈可乘輿乎仍步隨肩輿號哭以從陪從諸臣以下至于扈衛將士儀仗軍兵員役工匠輿士軍引曳軍五軍門燈籠軍皆哭助哀百官成班於丁字閣東西庭一時迎哭肩輿纔下丁字閣前路左右引曳軍分執曳索以從予近隨肩輿後在兩傍引曳索之內諸臣分列陪從以防曳索之逼近神輿至香大廳門外少駐攝相禮近當肩輿前跪贊請降輴執事者撤素錦禇以便奉出梓宮旣降輴而扶策別監低擔以奉總護使率舁梓宮官等奉梓宮安于欑宮內榻上南首欑宮內先鋪細沙次鋪方甎次鋪蘆蕈次鋪彩花席次用無欄箭平床二坐相疊中用木圓子斡旋之卽回南首平床也床上補綠廣織褥褥上又鋪彩花席席上安塊木木上奉安梓宮內侍設靈座於欑宮前南向攝相禮進當神輿前跪贊請降輿大祝權裕將捧紙牓箱命善曰紙牓大祝服色當以吉服而尙着祭服何也予曰似難改服以攝相禮李濟萬換差大祝濟萬捧紙牓箱詣靈座前開土藤方箱方箱置于八面床安于靈座靈座設於欑宮前滿頂骨高欄半月平床幄與帳皆用黑粧縀帳內圍四帖折畵屛床上安方交椅交椅之脚環以綠綾揮巾巾面貼以方心內侍設床及香案於靈座前立銘旌於靈座之右素扇素蓋則左右以次分列輦輿儀仗退住於帷門內予哭未止膈氣復劇命善等曰聖候凛綴若此萬萬焦迫成殯後宜卽行奠禮而群下焦遑念不暇他臣等更犯萬死之罪暫請奉還齋殿矣承旨閣臣別軍職扶入齋殿而膈候終未通利大臣以下守閤移時予曰此時予豈可在齋殿乎俄者乘予荒迷之時有此還入之境是豈成說乎仍出就殯宮親行成殯奠攸司進禮饌予親審宗戚執事設饌大祝進詣靈座前捧出紙牓代奠官安春君烿陞自東階北向跪三上香執盞奠盞大祝都廳李益運讀祝訖代奠官俯伏而退予俯伏哭宗親文武百官皆同訖百官權退
정조 13년 · 강
命陳疏承旨具㢞李書九申耆分竄諸道
정조 13년 · 목
㢞等疏略曰臣等人微地輕識淺才短平日言行誠不足以感格君上而賴殿下包容之德謬畀之以喉舌出納之職使國家無是職則已矣旣使之簡是職矣又爲之呵叱禁抑俾不得擧其職則臣等雖甚無恥決不敢畏㥘退縮黽勉承順負聖主之恩私辱淸朝之名器也在殿下懋實之政亦不宜設此不急之官姑作茍充之窠也且殿下所以置臺閣經幄之臣者果何爲也豈不欲其扶倫秉義補闕拾遺以贊昭明之治也哉近日三司箚啓其事則懲討也其意則匡救也乃殿下不顧事理多費聲氣其所準備而待之者直是焚其牘罪其人而已於是乎上有輕侮之失下有瀆褻之嫌歷日相持止泊無期人主之所威怒孰敢力抗將見擧世依違滿朝迎合雖使王綱永至於隳壞聖德日就於虧損終無一人爲殿下開口而言之者於殿下膠守聖志箝制群臣之計則得矣竊恐殿下之國事從此而日非矣實不勝痛哭而流涕也昨日在院諸僚之尺疏聯籲乃是臣等之所欲言特因事在於公退之後未及隨參於暑名之列遂使僚員獨被譴何而禁門夜啓天牌儼臨義分是懼雖不得不蒼黃就職私心慚恧達宵耿結玆敢冒死陳章伏乞聖慈俯察衷悃少加採納仍降威罰俾安私分敎曰息鬧二字昨夜下敎何如而今日乃敢陳章極爲駭然陳疏承旨竝罷職令該府拿處又敎曰自上則必欲靜鎭在下則必欲背馳似此爻象有國以來所未有今日次對來會昨夜始知之心中反以爲無妨欲於今日洞諭而仍以安帖矣諸承宣之以不干之事忽地投呈一疏稱以自引實則判異如是之際酬應豈不悶乎如許無狀無倫之類不可置之輦轂之下罷拿輕矣具㢞李書九申耆分竄諸道此際所謂沈興永疏尤萬萬痛惡當別下處分而朝象如此洞諭之初意便屬文具次對何必爲之大臣雖難督迫卿宰以下招致備郞使之卽刻出送闕外仍卽退去
정조 13년 · 목
校理沈興永陳疏略曰噫嘻痛矣惟彼簡賊以榮謹之壻載敏之甥賦性則梟獍行已則蛇蝎語其相傳之心腸則耇輝雲確論其排布之凶謀則适顯鏡夢其窩窟於逆邊而指劃陰護綢繆於暗中而粧出驥賊大小疏啓已盡聲討無容臣贅陳禁卽之初不押去簡賊之店舍徑斃畿啓已論之堂疏已陳之亦不必疊床而臣之萬萬憤駭者則有之簡賊赴配之時李在協率其諸弟諸侄先往南門外以待門客傔屬十百爲群遮道別送觀其行色者殆若尋常宰相言事暫謫者然古往今來豈有劇賊押去之行有此放恣之擧否此猶屬餘事簡賊之病人多見之不過咳喘之例症而纔出十里公然逗留忽地徑斃是何故也人皆傳兩日不食之腸煎飮五兩重獨蔘而卽爲致斃云此豈非飮毒耶以渠狠毒不勝怨國之心以其凶黨欲爲滅口之計勸妖賊自斃之狀明若觀火致此王章不行賊情難覈驚憤之極已不覺撫膺而太息到今洩輿憤之道惟在賊種之散配而一日二日尙此靳允者此何事也臣於此尤不勝髮竪且臣竊有所駭惋者凡禁都押去罪人之法當直例當伊日當直卽趙斗鉉而判義禁鄭民始之分付勿往抑何故也若曰有親嫌則斗鉉之兄台鉉卽李在協之妺壻台鉉猶不當於簡賊況斗鉉乎此眞俗所謂査頓之八寸而强稱親嫌沮其押去畢竟定送乃在於疲劣之武都俾得妖賊之行止任情死生惟意者此又何故也春毗之重臣猶尙如此至若逆孼重鎭之曳縗隨往凶徒若爾人之暗地通問亦何足索言而深誅也哉臣謂鄭民始特施譴削之典趙斗鉉亦爲汰去斷不可已也臣以孤根弱植百口之計有不暇恤昩死以聞敎曰自在胄筵與共休戚名在於鐵券視之以家人目下所餘者此重臣與端揆而已茍不能保全終始致有狼狽則外此具僚孰有自固而深恃之人乎端揆之間遭許多風波竟不得爲忌嫉者所撼搖卽此予意可見則重臣鄭民始亦奚異是而如許嘗試之斥視若等閑官師則其害將至於漸入佳境如是而雖欲全保得乎況本事元無可以執言之端設如渠疏云云換送武都事謂之嚴束則可也直加以任情惟意之目者太不襯似萬一以連姻之趙斗鉉循次送之則其所爲言又將云何此一款不過緦功之察姑且置之大凡一二舊臣不容於今日朝廷其朝廷貌樣果何如且況釀變於骨肉之不足逞毒肆憾於家人視之舊僚此等處若不嚴防而痛懲予亦對諸臣豈不內愧于心乎沈興永爲先投之絕島以示堲䜛之意原疏只令還給則外間何以知之使之依例領布朝象如此何心酬應次對退去有命之後尙無形心來稟當該備邊郞令兵曹決棍畿沿充軍○禁府啓言沈興永康津縣古今島定配請遣府羅將押送允之
정조 13년 · 강
以金光默洪仁浩曺遠振爲承旨前望也
정조 13년 · 목
政院以曺遠振在驪州地啓請乘馹上來事下諭敎曰此隱士乎長時在外下諭啓辭徒煩酬應以禁推傳旨捧入尋因禁府拿來草記命分揀
정조 13년 · 목
箚略曰臣於賓廳齊會之中伏承諸宰退去之命臣竊不勝惶恐而繼以憂歎也蓋此賓對係是日次應行之擧未登對而退去從古無是例況迫令退去乎伏乞亟寢諸堂退去之命仍許召接批以次對諸宰退去之命非不知無於例豈樂爲乎予心之安與不安予氣之蘇與不蘇不在於予在於諸臣今日洞諭之本意亦已左矣大抵承宣事猶異矣沈興永擧措又果何如乎次對決難爲之卿須諒之仍命遣史官傳諭
정조 13년 · 강
遞判義禁鄭民始
정조 13년 · 목
敎曰判義禁鄭民始所遭旣如此本任許遞諸宰如欲以旣會旋歸爲如何則依俄下口傳下敎此重臣更不引義仍參賓筵則猶有一分商量之道此意令諸宰及重臣知之
정조 13년 · 강
行司直鄭民始陳疏賜批仍飭賓對入參
정조 13년 · 목
疏略曰臣之自宮官事我殿下于今十有六年矣臣之仰恃我殿下如父殿下之眷庇于臣者如子頂踵毛髮莫非造化而不忠無狀凶逆層生國勢日危大小齊聲輿憤日甚而臣旣不能碎首天陛感回聖心又不能手屠凶賊奠安國勢伈伈泄泄與衆人無異臣之辜恩負國之罪於是乎無所逃矣今者人言旨意深緊直歸之於用情陰護之科毛骨俱靑實欲卽地溘然而不可得也忽伏見十行恩敎所以庇覆臣昭洗臣者曠絕千古感極而悲淸淚無從臣雖卽日滅死抱此而歸當無餘恨人言虛實何必較卞而第其事狀亦不可不一陳焉罪人在簡之發配也臣不幸與此賊素相親知又有査嫌逆節彰著之後其所憤痛疾惡自倍於人而遠嫌之意亦人情之同然押去都事例自其中推移以去則臣不必察問而特以嚴束之意問都事誰某之出去府吏以爲趙斗鉉欲押去云云斗鉉之爲罪人姻家曾所聞知以姻家人之押去莫重罪人殊非嚴防之道故仍以此都事卽罪人姻家不可押去使他都事押去之意分付府吏而已初未嘗使之定送某都事此是郞僚府屬之所共知焉敢誣也不料今日以此得罪於公議然茍使臣忠赤素著誠信相孚使人人明知其心事則亦豈忍以此等題目容易加之哉雖聖明不加之罪惟當杜門韜面抱此羞愧而死聖敎之下不敢爲進身之計逋慢之罪益無所逃伏況論臣者反被嚴譴三司言事之人綠臣摧折惶愧難安尤增一倍伏乞聖明嚴勘臣罪仍許臣自靖批以以若眷遇有若遭罹眞所謂世上事無不有令人還發一笑大抵擧世忌惡無非鋒鏑已所洞悉而細燭者況於乘機敲撼之擧乎予不拔例拯救則卿誰與爲歸急於靜鎭書不盡意而大臣諸宰之尙留賓廳亦由於新出之事端外面國體亦豈成說到此卿豈暇自恤而自顧乎卿其勿辭卽爲入來仍敎曰行司直鄭民始批下卽爲牌招俄下傳敎何如則區區廉防不惟餘事況本事事實旣如許則人言之沒實尤無可論各別申飭斯速膺命牌去來勿爲呼望次對先爲詣閤又敎曰殿座已久尙不進朝膳而牌去來如是遲滯實注書立庭院隸令攸司科治又敎曰殿座已久大臣詣閤亦已久矣而終不入來豈有如許道理備堂鄭民始從重推考使之催促又敎曰聞俄下口傳下敎尙無去來寧有如許分義各別催促